Cunctis fidelibus notum esse volumus, quia complacuit donno Maiolo abbati ceterisque fratribus Cluniensis monasterii, necnon cuidam militi, nomine Miloni, et uxori ejus Ermengardi, ut quasdam terras inter se commutarent; quod et ita fecerunt. In primis igitur donat donnus Maiolus, abbas, ceterique fratres Clunienses ipso Miloni et uxori ejus Ermengardi, in pago Matisconensi, in villa Lochiaco, in agro Fusciaco, vineam cum mansione simul tenente; quæ terminatur a mane terra Hugonis, a medio die terra Sendeleni et terra Hugonis, a sero via publica, a cirtio terra Walonis. Et item donat in ipsa villa aliam vineam quæ terminatur a mane via publica, a meridie et a sero terra Constantini, a cirtio terra Leothardi. Econtra Milo et uxor ejus Ermengardis donant abbati Maiolo et monachis quendam curtilum cum vinea in pago Matisconensi, in agro Fusciaco, in villa Poliaco; qui terminatur a mane et a cirtio via publica, a meridie et a sero terra Sancti Petri. Infra istos terminos, unusquisque teneat quod suum est, et faciat quod facere voluerit. S. Milonis et uxoris ejus Ermengardis, qui fieri et firmare rogaverunt. S. Hugonis. S. Arnulfi.